منزيارهي اورڠ ساكيت ساڠت دڬالقكن ددالم اسلام. ماله حكومڽ اداله سنة معقد ياءيت سنة يڠ دتونتوت. منزيارهي اورڠ ساكيت تيدق هاڽ ترباتس كڤد قوم كلوارݢ، صحابة هنداي اتاو جيرن تتڠݢ سهاج.
بهكن توروت دسونتكن جوݢ كڤد اورڠ يڠ تيدق دكنلي سكاليڤون موسوه اتاو اورڠ يڠ ڤرنه مڽاكيتي اتاو منظاليميڽ.
تتكالا منزيارهي اورڠ ساكيت، هندقله مموهونكن دعا اونتوق كسمبوهنڽ دان ايتوله عملن يڠ ساڠت دتونتوت دالم اسلام. ترداڤت 5 باچاءن دعا يڠ بوليه دباچاكن كڤد ڤساكيت سباڬايمان يڠ دأجركن اوليه بڬيندا صلى الله عليه وسلم ياءيت،
ڤرتام دري ابن عباس رضي الله عنه نبي صلى الله عليه وسلم برسبدا، “بارڠ سياڤا يڠ منجڠوق اورڠ ساكيت دان اي بلوم لاڬي مڠهادڤي كماتينڽ، مک باچاكنله دسيسيڽ سباڽق 7 كالي، “أسأل الله العظيم رب العرش العظيم أن يشفيک” (اكو موهون كڤد الله يڠ مها اڬوڠ، رب العرس يڠ مها اڬوڠ سموݢ دي مڽمبوهكنمو” ملاءينكن الله اكن مڽمبوهكن دي دري ڤڽاكيتڽ” حديث رواية ابو داود دان احمد.
كدوا دري سيدتنا عائشه رضي الله عنها. “جک بڬيندا صلى الله عليه وسلم منزيارهي اورڠ ساكيت، اتاو اورڠ ساكيت منداتڠيڽ مک بلياو بردعا، “واهاي توهنڽ ماءنسي، هيلڠكنله ڤندريتاءنڽ، سمبوهكنله، دان اڠكاو مها ڤڽمبوه دان تيدق اد اوبت كچوالي اوبتمو، اوبت يڠ تيدق منيڠڬلكن راس ساكيت” حديث رواية متفق عليه
كتيݢ دري سيدنا علي رضي الله عنه “كتيک نبي صلى الله عليه وسلم منزيارهي سأورڠ اعربي يڠ ساكيت، بلياو بركات، “تيدق اڤ٢. اين مڽوچيكن، ان شاء الله” (حديث رواية بخاري)
كأمڤت دري عثمان بن ابي العش بهاوا اي مڠادو كڤد بڬيندا صلى الله عليه وسلم بركاءيتن ڤڽاكيت يڠ اي راساكن ڤد توبوهڽ. بڬيندا صلى الله عليه وسلم لالو مڠاتاكن ڤداڽ، “لتقكن تاڠنمو ڤد بهاڬين توبوهمو يڠ دراس ساكيت دان باچاله 3 كالي بسم الله” لالو باچاله 7 كالي “أعوذ بالله وقدرته من شر مأجد وأحاذر” (دڠن مڽبوت نام الله، اكو برليندوڠ كڤد الله دان كواساڽ دري كجليقن يڠ اكو داڤتكن دان اكو وسڤاداءي” حديث رواية مسلم
كليم ممباچ سورة الفاتحة. ساله ساتو كأوتاماءن سورة اين اداله مڽمبوهكن ڤڽاكيت سهيڠݢ دسبوت “الشافيا” (يڠ مڽمبوهكن) دان الشفا (اوبت). دري سعيد الخدري رضي الله عنه نبي صلى الله عليه وسلم برسبدا،
“بهاوا اد سكومڤولن صحابة نبي صلى الله عليه وسلم براد دالم ڤرجالنن صفر، لالو مليوتي سواتو كامڤوڠ عرب. كتيک ايت مريک ممينتا اونتوق دجامو، نامون ڤندودوق كامڤوڠ اڠڬن منجامو.
ڤندودوق كامڤوڠ ايت لنتس بركات كڤد ڤارا صحابة يڠ همڤير، “اڤاكه دأنتارا كالين يڠ بوليه مرقيه كران كتوا كامڤوڠ دسڠت بيناتڠ دان دسرڠ دمم.
دأنتارا ڤارا صحابة لنتس بركات، “يا! اد” لالو اي ڤون منداتڠي كتوا كامڤوڠ دان مرقيهڽ دڠن ممباچ سورة الفاتحة. مک كتوا كامڤوڠ ايت ڤون سمبوه. لالو يڠ ممباچاكن ايات رقيه تادي دبريكن سأيكور كمبيڠ نامون اي اڠڬن منريماڽ.” حديث رواية بخاري دان مسلم
bjn_Arab ace_Arab bjn_Arab bjn_Arab bjn_Arab bjn_Arab ace_Arab bjn_Arab bjn_Arab bjn_Arab bjn_Arab